RT พ้นจุดต่ำสุด! รายได้ปีนี้ 4 พันล้าน ออกหุ้นกู้ 700 ล้าน หนุนชิงงานเพิ่ม
RT ตั้งเป้ารายได้ปีนี้ 4 พันล้านบาท โต 100% จากปีก่อน ตุนแบ็กล็อกนิวไฮ 1.4 หมื่นล้านบาท รับรู้ปีนี้กว่า 4 พันล้านบาท เดินหน้าออกหุ้นกู้ 700 ล้านบาท นำเงินลงทุนโครงการก่อสร้างใหม่ทั้งในและต่างประเทศ
RT ตั้งเป้ารายได้ปีนี้ 4 พันล้านบาท โต 100% จากปีก่อน ตุนแบ็กล็อกนิวไฮ 1.4 หมื่นล้านบาท รับรู้ปีนี้กว่า 4 พันล้านบาท เดินหน้าออกหุ้นกู้ 700 ล้านบาท นำเงินลงทุนโครงการก่อสร้างใหม่ทั้งในและต่างประเทศ
13 ก.พ. 2566

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยผ่านรายการ “ข่าวหุ้นเจาะตลาด” ออกอากาศทาง Kaohoon TV Online และสถานีวิทยุกระจายเสียง ขส.ทบ. FM 102 MHz ว่า บริษัทตั้งเป้าหมายปีนี้เติบโต 100% เนื่องจากผ่านจุดต่ำสุดเป็นที่เรียบร้อยแล้ว โดยปัจจุบันบริษัทมีมูลค่างานในมือ (แบ็กล็อก) จำนวน 11,400 ล้านบาท ซึ่งสามารถรับรู้ได้ในปีนี้จำนวน 4,000 ล้านบาท
ทั้งนี้ในปี 66 บริษัทมีโครงการที่รอรับรู้รายได้ อาทิ งานก่อสร้างอุโมงค์ในโครงการรถไฟทางคู่สายตะวันออกเฉียงเหนือ ช่วงมาบกะเบา-ชุมทางถนนจิระ สัญญาที่ 3 จ.สระบุรี-จ.นครราชสีมา, โครงการก่อสร้างอุโมงค์ส่งน้ำช่วงแม่แตง-แม่งัด จ.เชียงใหม่, โครงการก่อสร้างอุโมงค์ส่งน้ำตามแนวคลองมหาสวัสดิ์จากโรงงานผลิตน้ำมหาสวัสดิ์ถึง ถ.ราชพฤกษ์, โครงการก่อสร้างอุโมงค์ระบายน้ำคลองทวีวัฒนา บริเวณคอขวด, โครงการก่อสร้างบ่อพักและท่อร้อยสายไฟฟ้าใต้ดินร่วมกับโครงการรถไฟฟ้าสายสีเหลือง, โครงการก่อสร้างทางหลวง อ.นาทวี จ.สงขลา และงานก่อสร้างโครงการรถไฟทางคู่ สายเด่นชัย-เชียงราย-เชียงของ
สำหรับโครงการก่อสร้างโรงไฟฟ้าพลังงานน้ำหลวงพระบาง สาธารณรัฐประชาธิปไตยประชาชนลาว (สปป.ลาว) มูลค่า 1,615 ล้านบาท ที่บริษัท หลวงพระบาง พาวเวอร์ จำกัด เป็นเจ้าของโครงการ และบริษัท ช.การช่าง (ลาว) จำกัด เป็นผู้ว่าจ้าง บริษัทคาดจะสามารถรับรู้รายได้ในช่วงไตรมาส 3 หรือไตรมาส 4/66
พร้อมกันนี้ บริษัทได้มีการขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน มีอายุ 2 ปี อัตราดอกเบี้ยร้อยละ 6.20 ต่อปี จ่ายดอกเบี้ยทุก 3 เดือน ตลอดอายุหุ้นกู้ มูลค่าหุ้นกู้รวมไม่เกิน 500 ล้านบาทและมีหุ้นกู้สำรองเพิ่มเติมมูลค่ารวมไม่เกิน 200 ล้านบาท คิดเป็นมูลค่ารวมทั้งสิ้นไม่เกิน 700 ล้านบาท
โดยวัตถุประสงค์การออกหุ้นกู้ดังกล่าว เพื่อนำเงินที่ได้ไปลงทุนในโครงการก่อสร้างใหม่ทั้งในประเทศและต่างประเทศที่บริษัทเข้าร่วมประมูลและรับงาน อีกทั้งยังเป็นเงินทุนหมุนเวียนของกิจการ เพื่อเพิ่มประสิทธิภาพงานก่อสร้างให้รวดเร็ว ส่งมอบงานได้ตามกำหนดเวลา และรับรู้รายได้ต่อเนื่อง